Solidariteit Jeug help jongmense met loopbaan- en vakkeuses - Solidariteit WêreldSolidariteit Wêreld
Tuis › Nuuskantoor › Solidariteit Jeug help jongmense met loopbaan- en vakkeuses
Solidariteit Jeug help jongmense met loopbaan- en vakkeuses
Die Covid-19-pandemie en die staat van inperking, wat reeds vanaf 2020 verskeie uitdagings aan Suid-Afrikaners stel, bied ook unieke uitdagings aan skole. Byna elke leerling van elke skool het sedert Maart verlede jaar net beperkte toegang tot onderrig en leiding gehad.
Dit het 'n impak nie net op leerlinge se skoolwerk nie, maar ook op die besluite wat hierdie jongmense oor hul toekoms moet neem. In hierdie tydperk is dit veral uitdagend vir skole om jongmense wat belangrike besluite moet neem, te onderrig en aan hulle die nodige leiding te bied sodat hulle in 'n posisie is waarin hulle ingeligte besluite kan neem. Dit is verstaanbaar dat hierdie uitdagings iets is wat skole en onderwysers kwel omdat die leidende en beduidende rol wat skole en veral onderwysers in leerlinge se lewens en ook hul toekoms speel, van onskatbare waarde is.
Dit is juis hierdie uitdaging wat Solidariteit Jeug geïnspireer het om 'n plan te beraam om leerlinge met vak-, loopbaan- en beroepskeuses te help.
Die #Beroepstoer-inisiatief wat deur Solidariteit Jeug aangebied word, is gegrond op skaduwerk. Skaduwerk in die tyd van Covid-19 maak egter die tradisionele manier van aanbieding heelwat moeiliker en daarom het Solidariteit Jeug uit die boks gedink en die proses met 'n moderne aanslag benader. Solidariteit Jeug het onlangs sy skaduwerkprogram wat aan matriekleerders gebied word, na 'n aanlyn platform geskuif.
Hierdie platform het die afgelope week en 'n half reusesukses behaal. Die reeks "Beroepstoer" word daagliks om 17:00 op 'n geslote Facebook-groep uitgesaai. Elke aand word 'n tema behandel waar drie tot vier kenners binne bepaalde beroepe met leerlinge oor die spesifieke beroep gesels. Leerlinge en ouers kan vrae vra en meer inligting bekom
Solidariteit Jeug is van mening dat jongmense wat bewus is van wat mense in verskillende beroepe doen, 'n beter kans het om 'n ingeligte besluit oor hul toekoms te kan neem omdat hulle nie slegs die tradisionele opsies oorweeg nie, maar ook verdere inligting inneem oor 'n wyer verskeidenheid beroepe waarvan hulle moontlik nie voorheen al gehoor het nie. 'n Ingeligte besluit vergemaklik nie net die proses om 'n beroep te kies nie, maar stel jou in staat om jou eie horisonne te verbreed.
Solidariteit Jeug sal egter steeds sy projek om matriekleerlinge in skaduwerkposte te plaas, hervat sodra die Covid-19-regulasies verslap word en dit veiliger is om daarmee voort te gaan. Hierdie projek behels dat matriekleerlinge vir 'n dag of twee by werkgewers geplaas word om werklike beroepservaring op te doen. Indien jy 'n prokureur wil word en jy vir 'n dag of twee in dieselfde skoene as 'n prokureur kan staan, is dit baie makliker om 'n ingeligte besluit te neem.
Volgens dr. Juran van den Heever, hoof van Solidariteit Jeug en Loopbaanontwikkeling, ontwrig die pandemie nie net die akademie en plaas leerlinge onder geweldige druk nie, maar ontwrig dit ook die toegang tot ondersteuning wat leerlinge op skool ten opsigte van vak- en loopbaankeuse ontvang.
Hy reken egter dat die ondersteuning van elke kind van kardinale belang is en dat 'n leerling se opvoeding in baie gevalle die bepaler van daardie leerling se toekoms is, en daarom is dit vir Solidariteit Jeug belangrik om hiermee te help, juis omdat die besluit oor watter beroep 'n jongmens gaan volg, nie een is wat ligtelik geneem moet word nie.
"Solidariteit Jeug besef watter impak hierdie pandemie op elke ouer en kind het. Daarom maak Solidariteit Jeug dit ons werk en roeping om leerlinge toe te rus en om gemoedsrus aan hulle oor hul toekoms te bied. Dit sluit alles in – van vakkeuses en persoonlike en leierskapsontwikkeling tot beroepsvoorligting en loopbaanbepaling. Dan is daar ook instellings soos die Skoleondersteuningsentrum se Wolkskool wat leerlinge met hul akademiese werk bystaan," sê Van den Heever.
Hy moedig ouers aan om nie alleen op hierdie skip te probeer vaar nie. "Ons het die platforms, kenners, materiaal en stelsels beskikbaar om dit vir ouers en leerlinge baie makliker te maak. Saam kan ons die toekoms van ons kinders deur die drif trek. Daar word ook van ons verwag om dit te doen."
Van den Heever sê ouers kan op die uitkyk wees vir opwindende video's oor vakkeuses wat by verskeie skole in Pretoria geskiet word, en ook waar om op die regstreekse uitsendings in dié verband in te skakel.
Solidariteit Jeug begin in Augustus met sy projek om graad 8's en 9's op 'n soortgelyke wyse oor verskillende vakke in te lig. Kenners sal weer twee weke lank elke aand die onderskeie vakgebiede bespreek en die leerlinge meer vertel oor watter deure die betrokke vakke vir hulle kan oopmaak, wie in die spesifieke vakke sou belangstel en wat dit behels.
Jongmense moet gerusgestel word dat dit normaal is om onseker te wees oor die besluit om 'n beroep te kies. Dit is nie 'n skande as jy twyfel of nie weet nie. Dit kan 'n oorweldigende besluit wees, maar Solidariteit Jeug nooi enige leerling om hom daaromtrent te kontak. Daar is kundiges wat jou kan en wil bystaan.
Skakel gerus op Solidariteit Jeug se #Beroepstoer2021 in deur die volgende skakel te besoek: https://www.facebook.com/groups/371995114351017.
Indien jy meer wil leer oor verskillende beroepe of oor hoe jy jouself as mens kan verbeter terwyl jy na die toekoms streef, besoek gerus Solidariteit Jeug se webblad vir die beste relevante artikels, video's en ander interessanthede – https://jeug.solidariteit.co.za/.